**Tisztelt Külügyminiszter-helyettes Asszony, Főpolgármester úr, Excellenciás hölgyek és Urak, Kedves Vendégeink,**

„Száradjon el a jobb kezem és tapadjon nyelvem ínyemhez, ha én Téged, Jeruzsálem, valaha elfeledlek”. A 137. zsoltár költője a száműzetés földjéről vágyakozott Dávid városába, Jeruzsálembe. A honvágy kétezer éve húz bennünket abba a szent városba, amely romjaiban is a Megváltást idézi. Mi, zsidók a 2000 éves szétszóratás közepette megtanultunk - leginkább - reménytelenül várni. Aztán jött egy budapesti születésű, zsidó vizionárius, aki reményt adott a zsidó diaszpórának. “Ha akarjátok, nem álom” - mondta, és a Teremtő akaratából ma már más népekkel egyetemben együtt örvendezhetünk a Szentföld és Jeruzsálem felvirágzásának.

Hölgyeim és Uraim! Szemben, a Duna pesti oldalán a Dohány utcai zsinagóga melletti házban született Herzl Tivadar, a zsidó állam megálmodója. Később 1965-től 28 esztendőn át egy másik magyar, a nagyvázsonyi születésű Teddy Kollek a város főpolgármesterként építette a modern Jeruzsálemet. Jeruzsálem ma is a három monoteista világvallás szent helye, a zsidóság és a kereszténység bölcsője. Mai rendezvényünk ezért nem csak a zsidó közösség tagjai számára fontos. „*Ne gondoljátok, hogy jöttem a törvénynek vagy a prófétáknak eltörlésére. Nem jöttem, hogy eltöröljem, hanem inkább, hogy betöltsem*". Egy bethlehemi születésű zsidó tanító szavai ezek – bizonyára önök is hallottak már róla - az első századból. Mert nincs a világ történetében talán még két olyan vallás, melyek gyökerei ilyen eltéphetetlenül fonódtak volna össze, bármennyire szomorú a kereszténység és a zsidóság közös vallástörténetének első 2000 éve.

Budapest, a mi Budapestünk Kelet-közép-Európa utolsó jelentős lélekszámú zsidó közösségének békés otthona. Egy esztendővel ezelőtt ennek a vibráló közösségnek a képviseletében szólhattam egyszerre Benjamin Netanjahu és Orbán Viktor miniszterelnökökhöz, s kértem a magyar kormányt, fontolják meg Jeruzsálemnek Izrael Állam fővárosaként történő elismerését. Persze tudom, a dolog ennél sokkal bonyolultabb, mégis a magyar kormány 2019. március 19-én megnyitotta diplomáciai státuszú Külgazdasági Képviseletét Jeruzsálemben. Kevesen tudják, az Egyesült Államok és Guatemala nagykövetségei mellett ez csupán a harmadik diplomáciai státuszú képviselet Jeruzsálemben. A Magyarországi Zsidó Hitközségek Szövetsége ezúton is kifejezi a magyar kormány bátor lépése iránti nagyrabecsülését!

Most meg itt állunk Budapesten, a névadását ünneplő Jeruzsálem Parkban, a diaszpórai száműzetésben hazánkká fogadott Magyarország fővárosában. Azon a helyen, ahonnan alig három hónap múlva a Maccabi játékok félmaraton futóversenye fog elrajtolni. Öröm lesz a játékok összes résztvevőjének Budapesten, a Jeruzsálem parkból indulni. Ezért külön köszöntöm a rendezvényünkön megjelent dr Deutch Tamást, a 15. Maccabi Európa Játékok Védnöki Testületének vezetőjét, az MTK elnökét.

Senki ne higgye, hogy egy ilyen névadás egyszerű feladat. Tarlós István főpolgármesterrel, Jossi Amrani nagykövettel hosszú hónapokon át dolgoztunk azon, hogy Jeruzsálemhez méltó hely viselhesse Budapesten a szent város nevét. Külön köszönet illeti Főpolgármester Urat, aki végig elkötelezetten képviselte az elképzelést. Nem csak a zsidó közösség vezetőjeként, hanem budapesti polgárként is köszönöm munkáját. Köszönet a Főváros Közgyűlésének, hogy pártokon és frakciókon átívelően támogatták a névadást. Kössön mindnyájunkat hűség a szent városhoz, Jeruzsálemhez és a zsidók által is épített modern Budapesthez. S ha valaki éppen megfejteni kívánja a magyar zsidóság kettős identitásának különös rejtélyét, annak javaslom, jöjjön ki ide, a Jeruzsálem parkba, üljön le egy kőre, tekintsen a történelmi budai vár irányába, majd forduljon meg, a végtelen Duna felé: s jusson eszébe a Margitszigeten őszikéket író nagy magyar költő, Arany János egy versének néhány sora: *Szegény zsidó... Szegény szivem: /Elébb-utóbb majd megpihen./Az irgalom nagy és örök,/Megszán s átkom nem mennydörög* **Köszönöm megtisztelő figyelmüket-**